b'\n_START_ARTICLE_\nVebostad\n_START_PARAGRAPH_\nVebostad eller Vebbestad er en g\xc3\xa5rd/grend p\xc3\xa5 Kve\xc3\xb8ya i Kv\xc3\xa6fjord kommune i Troms._NEWLINE_Vebostad er en av de eldste g\xc3\xa5rdene i Kv\xc3\xa6fjord, med spor etter fast bosetning fra eldre jernalder, ca. 300 f.Kr. En tydelig g\xc3\xa5rdshaug viser hvor det viktigste bruket har ligget. Navnet kommer av det norr\xc3\xb8ne ordet v\xc3\xa9, som betyr helligdom, og bosted. Dette kan bety at det kan ha v\xc3\xa6rt et hov eller en offerplass her i f\xc3\xb8rkristen tid._NEWLINE_Som en gammel, sentral g\xc3\xa5rd med gode avlinger ble Vebostad sentrum i Kv\xc3\xa6fjord i middelalderen, og var Kv\xc3\xa6fjords tingsted. P\xc3\xa5 1600-tallet var Vebostad-bonden Kv\xc3\xa6fjords bondelensmann. Gjertrud Rasch, som giftet seg med Hans Egede, var fra Vebostad, og var datter av bondelensmann Niels Rasch. I 1946 eller 1947 ble det reist en minnestein for Gjertrud Rasch p\xc3\xa5 Vebostad._NEWLINE_I 1896 gikk g\xc3\xa5rden Vebostad konkurs. Den ble da delt opp i fire, og solgt som mindre enheter til nye folk. Siden ble en husmannsplass ogs\xc3\xa5 til en femte del av det som i dag er Vebostad._NEWLINE_Rundt \xc3\xa5r 1900 fikk Kve\xc3\xb8y skolekrets sitt eget skolehus, som ble bygget p\xc3\xa5 Vebostad. I 1950 ble det bygget en ny skole, som n\xc3\xa5 er nedlagt. Barn i skolealder fra Kve\xc3\xb8ya g\xc3\xa5r n\xc3\xa5 p\xc3\xa5 Borkenes skole. Kve\xc3\xb8yas grendehus som ble bygget midt p\xc3\xa5 1980-tallet huser Kve\xc3\xb8y barnehage og ligger like ved skolen.'